Document ID: /fineweb-2-swissfilter-quality_10-filterrobots/filtered/01554.jsonl.gz/66

Манифестација "др Арчибалд Рајс - Дани српске културе у Швајцарској"
Манифестација Дани српске културе у Швајцарској - Дани Арчибалда Рајса, реализована је у пероду од 18. до 27. септембра 2015. године. Носилац овог пројекта био је Звонимир Јовановић, потпредседник Скупштине дијаспоре и Срба у региону, а пројектне активости су реализоване под покровитељством Српског културног савеза Швајцарске уз финансијску помоћ Министарства спољних послова - Управе за сарадњу са дијаспором.
У склопу пројекта који је трајао две недеље посетиоци су на свечаном отварању имали прилике да одгледају филм о Првом светском рату и одслушају предавање потпуковника Луке Митровића, аутора овог документарца. У уметничком делу програма су учествовали оперска певачица Данијела Бјелица и гост из Србије уметник Љуба Манасијевић. Свечано отварање је било у просторијама СПЦ у Швамендингену, а Црквена општина Успеније Пресвете Богородице се још једном показала као изузетан домаћин. Коло српских сестара је за ову прилику припремило богату трпезу за све госте. Амбасадорка др Снежана Јанковић је том приликом изјавила да ово сјајна прилика да покажемо српски дух, традицију и културу и језик.
У суботу 19. септембра делегација СКСШ-а је заједно са уваженим гостима посетила гроб Милеве Марић Ајнштајн, а помен је служио јеромонах Козма. Истог дана је у просторијама КУД-а Баден одржан концерт традиционалне српске музике. Наступали су уметници Данијела Бјелица и Љуба Манасијевић, који су својим наступом одушевили све присутне и приредили величанствен концерт.
У недељу 20. септембра је после литургије у Швамендингену у просторијама СКД-а у Дибендорфу одржан је час калиграфије. Специјани гост предавач на том часу била је угледна гошћа из Београда калиграф Тања Јанковић.
Манифестација је следећег викенда настављена састанком српско-швајцарских привредника који је одржан у ресторану Алтбург. Специјални гости овог скупа били су амбасадорка Љиљана Никшић из Београда и гроф Филип Пикапјетра. На скупу су се разменила конструктивна мишљења о унапређењу пословне сарадње. матице и дијаспоре.
Централна манифестација овог пројекта одржана је у Амбасади РС у Берну у суботу 26. септембра. Том приликом је уз пригодан програм и уз присуство многих угледних званица откривена биста великом српском пријатељу др Арчибалду Рајсу. Присутне је у име домаћина прво поздравила амбасадорка др Снежана Јанковић. О лику и делу др Рајса говорила је специјална гошћа из Министраства спољних послова РС др Љиљана Никшић. Скуп су својим присуством увеличали и директор Криминолошког института из Женеве проф. др Оливије Рибо и гроф Филип Пикапјетра. Наставница допунске наставе на српском језику Јелена Митровић је са својим ученицима припремила и пригодан програм. Овом приликом је формирано и Друштво српско-швајцарског пријатељства " Др Арчибалд Рајс". Манифестација је настављена позоришном представом Народног позоришта из Београда "Лујза". Завршни део манифестације започео је у цркви у Швамендингену где је засађено дрво српско-швајцарског пријатељства, а настављено је у свечаној сали ресторана Докторхаус у Вализелену. У завршном програму учествовао је фолклорни ансамбал КУД "Коло" из Бадена, уметница Данијела Бјелица и Миша Марић. По завршетку културно-уметничког програма додељена су признања, награде и плакете. Координатор пројекта Звонимир Јовановић је у име СКСШ-а исказао захвалност свима који су својим залагањем допринели да се ова манифестација одржи и изразио наду да ће манифестација "Дани српске културе" наставити да се одржава и у годинама које следе.